Nhar it-Tlieta li għadda Donald Trump kiseb rebħa li ġabet fi tmiemhom il-kampanji tal-avversarji tiegħu għan-nominazzjoni tal-Partit Repubblikan għall-presidenza tal-Istati Uniti. Normalment, dan ikun ifisser li t-tellieqa għan-nominazzjoni fi ħdan il-partit tkun spiċċat. Madankollu, tul il-kampanja tiegħu, Trump għamel tant għedewwa fost ir-Repubblikani li hemm min qiegħed jispekula li l-partit mhux se jingħaqad warajh. Disfatta Wara t-telfa kbira li Ted Cruz u John Kasich ġarrbu fl-elezzjoni primarja ta' New York tad-19 ta' April, huma injoraw kważi għalkollox l-elezzjonijiet ta' ġimgħa wara, li kienu se jsiru fi stati b'simpatiji simili għal dak tal-Empire State, biex jiffukaw fuq Indiana. Dan l-istat ma kellux importanza kbira f'termini ta' delegati. Però, kien importanti ferm bħala indikazzjoni ta' x'ċansijiet reali kellhom Cruz u Kasich fl-elezzjonijiet tal-ġimgħat li ġejjin. L-istat ta' Indiana għandu popolazzjoni li, bħala medja, għandha valuri konservattivi. Għaldaqstant, l-istat kien aktar qrib tal-ideoloġija ta' dawn iż-żewġ kandidati milli ta' Trump. Minħabba f'hekk, rebħa hemmhekk kienet essenzjali. Madankollu, it-tamiet tagħhom kienu mġarrfa hekk kif il-biljunarju minn Manhattan irnexxielu jirbaħ dan l-istat ukoll. Jirtiraw B'konsegwenza ta' dan il-fatt, Cruz nhar it-Tlieta stess ħabbar li kien se jissospendi l-kampanja tiegħu. Fid-diskors tiegħu huwa qal li żamm il-wegħda li għamel li jibqa' jiġġieled għan-nomina sakemm ikun għad hemm triq vijabbli lejn il-presidenza. Madankollu, huwa sostna li r-riżultat ta' Indiana għamilha ċara li din it-triq kienet ingħalqet hekk kif l-elettorat ipprefera jappoġġa lil ħaddieħor. Minkejja din id-disfatta, Cruz saħaq li, fir-rwol tiegħu bħala senatur, huwa kien se jkompli jiġġieled għal-libertà tal-Amerikani, id-difiża tal-Kostituzzjoni, u l-valuri Kristjani li bnew l-Istati Uniti. L-għada kien imiss lil Kasich biex jirtira mit-tellieqa għan-nominazzjoni. L-aħħar messaġġ bħala kandidat kien tipiku tal-kampanja tiegħu fejn dejjem żamm ton aktar pożittiv mill-avversarji repubblikani li ffaċċja. Fih, huwa spjega li l-vjaġġi li għamel madwar l-Istati Uniti tul il-kampanja komplew iżidulu l-imħabba lejn pajjiżu u l-poplu Amerikan hekk kif ra kemm jista' jsir ġid meta n-nies jingħaqdu. L-uniku punt ta' kritika li kellu kien għal min sostna li ma kellux ħeġġa għall-presidenza meta stqarr tul il-kampanja li huwa ma jinkwetax jekk ma jingħatax in-nomina għax ikun ifisser biss li Alla għandu pjan ieħor għalih. Però, huwa tenna li konklużjoni simili turi kemm xi wħud ma jafu xejn dwar il-ħajja. Bħal Cruz, Kasich mhux se jisparixxi għalkollox mix-xena politika hekk kif għadu gvernatur ta' Ohio, rwol li se jibqa' jkopri sal-2018. Se jingħaqdu warajh? Kif kien spjegat aktar 'il fuq, ġeneralment, meta jibqa' kandidat wieħed biss il-partit jingħaqad warajh u l-kampanja l-proprja għall-presidenza tibda. Madankollu, Trump ħalla togħma qarsa f'ħalq diversi figuri prominenti tal-Partit Repubblikan li qiegħda żżommhom milli jagħtuh l-appoġġ tagħhom. Il-kwistjonijiet ta' bejniethom huma bosta. Kmieni fil-kampanja huwa dam biex iwiegħed li jkun leali lejn il-Partit Repubblikan u li mhux se joħroġ bħala indipendenti jekk ma jingħatax in-nomina. Meta din il-wegħda fl-aħħar saret, huwa għamel numru ta' diskorsi li fihom mar għalkollox kontra l-valuri ta' dan il-partit. Jekk dan ma kienx biżżejjed, tul il-kampanja kollha huwa għamel kummenti sessisti u razzisti li tefgħu dawl ikrah fuq il-Partit Repubblikan. Fatti bħal dawn ħolqu skumdità kbira fi ħdan il-Partit Repubblikan li ħarġet ċara f'kummenti li ta lill-midja l-Ispeaker tal-Kungress Amerikan Paul Ryan nhar il-Ħamis li għadda fejn qal li għadu mhuwiex lest li jappoġġa lil Trump. Ryan sostna li huwa jittama li eventwalment jappoġġa lil Trump, però dan irid jaċċetta u jirrappreżenta l-valuri Repubblikani. Huwa mistenni li dawn it-tnejn jiltaqgħu l-ġimgħa d-dieħla biex jippruvaw isibu kompromess. Madankollu, Trump diġà għamilha ċara li mhuwiex biħsiebu jbiddel il-valuri tiegħu biex jikkuntenta lill-Partit Repubblikan. Jekk dan hu minnu, il-partit se jkollu joqgħod għalih jew hemm spazju għal xi manuvra tal-aħħar minuta fejn ir-Repubblikani tradizzjonali jippruvaw iżerżqu xi kandidat alternattiv għall-konvenzjoni ta' Lulju?